РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/109-24

19. септембар 2024. године

Б е о г р а д

ЗАПИСНИК

СА 14. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 19. СЕПТЕМБРА 2024. ГОДИНЕ

Седница је почела у 12,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Игор Д. Јакшић, Милољуб Албијанић, Дане Станојчић, Александар Југовић, Горан Милић, Стефан Китановић, Ђорђе Комленски, Бранимир Јовановић, Бранко Лукић, Јелена Милошевић и Војислав Михаиловић.

Седници нису присуствовали чланови Одбора: Оља Петровић, Снежана Пауновић, Мирослав Алексић, Стефан Јањић и Драгана Ракић.

Седници су присуствовали заменици чланова Одбора: Никола Бокан, заменик члана Оље Петровић, Марко Милошевић, заменик члана Снежане Пауновић, Урош Ђокић, заменик члана Мирослава Алексића, Верица Милановић, заменик члана Стефана Јањића и Срђан Миливојевић, заменик члана Драгане Ракић.

Председник Одбора је образложио да је на основу члана 82, члана 92. став 2, члана 192. ст. 2. и 3. и члана 193. Пословника Народне скупштине, поднео предлог да Одбор обави заједнички јединствени претрес о тачкама 1.- 8. предложеног дневног реда.

На предлог председника, Одбор је већином гласова прихватио предлог за спајање расправе.

Сходно члану 93. став 3. Пословника Народне скупштине, Одбор је на предлог председника, већином гласова, утврдио дневни ред Осме седнице, у целини:

Д н е в н и р е д:

- усвајање записника са Десете, 11. и 12. седнице Одбора -

1. Разматрање оставке коју је на функцију народног посланика поднела Селма Кучевић (03 број: 118-1897/24 од 6. августа 2024. године);

2. Разматрање захтева Едиса Дургутовића, народног посланика за остваривање права на исплату месечне накнаде на име закупа стана у Београду и накнаде за одвојени живот од породице (21 број: 120-2032/24 од 30. августа 2024. године);

3. Разматрање обавештења генералног секретара о изрицању мере одржавања реда на седници Првог ванредног заседања у Четрнаестом сазиву, одржаној 23. јула 2024. године (21 Број: 120-1788/24 од 24. јула 2024. године);

4. Разматрање обавештења генералног секретара о изрицању мере одржавања реда на седници Првог ванредног заседања у Четрнаестом сазиву, одржаној 24. јула 2024. године (21 Број: 120-1824/24 од 26. јула 2024. године);

5. Разматрање обавештења генералног секретара о изрицању мере одржавања реда на седници Првог ванредног заседања у Четрнаестом сазиву, одржаној 29. јула 2024. године (21 Број: 120-1839/24 од 30. јула 2024. године);

6. Разматрање обавештења генералног секретара о изрицању мере одржавања реда на седници Првог ванредног заседања у Четрнаестом сазиву, одржаној 30. јула 2024. године (21 Број: 120-1846/24 од 31. јула 2024. године);

7. Разматрање обавештења генералног секретара о изрицању мере одржавања реда на седници Првог ванредног заседања у Четрнаестом сазиву, одржаној 31. јула 2024. године (21 Број: 120-1859/24 од 01. августа 2024. године);

8. Разматрање обавештења председника Народне скупштине о изрицању мере одржавања реда на Седмој седници Одбора за одбрану и унутрашње послове одржаној 6. септембра 2024. године (01 Број: 120-2097/24 од 10. септембра 2024. године).

\* \* \*

Пре преласка на рад по утврђеном дневном реду, Одбор је једногласно, без примедаба, усвојио записнике са Десете, 11. и 12. седнице Одбора.

**Прва, Друга, Трећа, Четврта, Пета, Шеста, Седма и Осма тачка дневног реда:** Разматрање оставке коју је на функцију народног посланика поднела Селма Кучевић; Разматрање захтева Едиса Дургутовића, народног посланика за остваривање права на исплату месечне накнаде на име закупа стана у Београду и накнаде за одвојени живот од породице; Разматрање обавештења генералног секретара о изрицању мера одржавања реда на седници Првог ванредног заседања, одржаној 23, 24, 29, 30. и 31. јула 2024. године; Разматрање обавештења председника Народне скупштине о изрицању мере одржавања реда на Седмој седници Одбора за одбрану и унутрашње послове одржаној 6. септембра 2024. године.

Председник Одбора је напоменуо да ће Одбор, с обзиром на то да је прихваћен предлог за обједињену расправу по тачкама 1.- 8. дневног реда, у складу са чланом 157. став 2. Пословника, по завршетку расправе одлучивати о свакој тачки дневног реда посебно.

Пре него што је отворио расправу, председник Одбора је обавестио присутне да је оставка Селме Кучевић оверена у складу са законом којим се уређује оверавање потписа, и у законском року предата на писарницу Народне скупштине. У вези са тачком 2. која се односи на захтев Едиса Дургутовића за закуп стана у Београду и накнаде за одвојени живот од породице, указао је да је Одлуком о посланичкој накнади прописано да Одбор може да одлучи да се посланику који нема пребивалиште у Београду и не користи хотелски смештај, одобри коришћење права на закуп стана у Београду и за одовојени живот од породице. Напоменуо је да је Едис Дургутовић са пребивалиштем у Крагујевцу, као и да је документација коју је приложио уз захтев уредна.

У вези са тачкама 3. до 8. обавестио је присутне да су члановима Одбора достављена обавештења председника Народне скупштине и генералног секретара о мерама које су изречене народним посланицима због повреде реда на седници Народне скупштине и на Одбору за одбрану и унутрашње послове; да су уз обавештења приложени и изводи из стенографских бележака; да Одбор на основу члана 115. Пословника доноси одлуку о новчаној казни за народног посланика, на основу изречене мере; да се одузета новчана средства уплаћују у Фонд солидарности Народне скупштине и додељују, према одлуци Одбора, у хуманитарне сврхе, као и да на рачуну Фонда постоје нерасподељена средства у висини од 221.261,00 динара.

У дискусији су учествовали: Срђан Миливојевић, Ђорђе Комленски, Јелена Милошевић, Верица Милановић, Бранко Лукић, Урош Ђокић и Миленко Јованов.

Срђан Миливојевић је поводом мера које су изречене народним посланицима због повреде реда на седници Народне скупштине изнео став да исте, као репресивне мере, представљају средство којим се ограничава право посланика на дискусију; да се нетолерантиим амбијентом у Народној скупштини сузбија критичка реч посланика опозиције и уводи, како је навео, деликт мишљења; да ће остати истрајан у намери да и даље критикује режим и брани истину, као и да ће гласати против доношења одлука о новчани казнама јер вербални деликт не треба да се кажњава, чак ни новчано.

Ђорђе Комленски је истакао да је током адвокатске праксе имао прилике да слуша разна сведочења; да су многи који су тврдили да сведоче истину касније одговарали за кривично дело лажно сведочење; напоменуо је да свака од изречених мера за собом повлачи бар још седам или више неизречених; да треба разликовати критику од увреде и да су све предложене казне и више него заслужене и да су испуњени услови предвиђени Пословником за њихово доношење.

Јелена Милошевић се сложила са Ђ. Комленским да је требало да буде изречен већи број казни, и да би се то и догодило да се Пословник не примењује селективно; похвалила је досадашњи рад Одбора и атмосферу у којој су чланови, упркос неслагањима, дискутовали примерено; да Одбор може да утиче тако што би био пример другим одборима да може да се ради иако се другачије мисли; да ће гласати против доношења одлука о новчани казнама.

Верица Милановић је указала на неравноправан однос председника Народне скупштине према посланицима опозиције и позиције и навела да је председник Скупштине одговорна како за атмосферу у Скупштини тако и за припрему и организацију рада Народне скупштине. У вези са опоменом која је изречена Здравку Поношу указује да је, по њеном мишљењу, требало да буде кажњен и посланик Јованов, јер је реакција З. Поноша уследила управо након његовог излагања. Навела је да је потребно да се донесе календар рада Народне скупштине, да се скупштинска заседања одвијају са мање тачака дневног реда, као и да материјал за седнице буде достављен на време како би посланици опозиције могли да се припреме за заседања.

Бранко Лукић је истакао да се Пословник селективно примењује јер се кажњавају само посланици опозиције, да је атмосфера у Скупштини непримерена и да је за то одговорна председник Скупштине која мора да промени свој начин рада. Истакао је да је пре изрицања опомене од стране председника Народне скупштине затражио њену заштиту од добацивања од стране других народних посланика, припадника позиције, с обзиром на то да је добацивање забрањено Пословником; да ће гласати против доношења одлука о новчани казнама.

Урош Ђокић је с аспекта правне струке, будући да већину Одбора чине правници, указао да би казна требало да доведе најпре до генералне а потом и специјалне превенције; да генерална превенција подразумева постојање критике у Народној скупштини и неускраћивање права на говор; да Одбор разматра само казне које се односе на посланике који су припадници истих посланичких група; да изречене мере неће одговорити посланике опозиције да буду критични; да је кажњавање оправдано само ако се ниједном другом мером не може постићи жељена сврха; да казнена политика која се спроводи у Скупштини може да изазове револт јер сила тражи одговор силом; да ће гласати против доношења одлука о новчани казнама.

Срђан Миливојевић је истакао да амбијент у Народној скупштини диктира искључиво председник Народне скупштине која је узурпирала право да репресијом сузбија слободну реч у Народној скупштини; да ће наставити да се бори за право на слободу мишљења и слободу говора у Народној скупштини; да је кажњен јер је цитирао речи Зорана Ђинђића које је пре 30 година изговорио у парламенту и за те речи није био кажњен; да ће наставити да цитира председника Демократске странке и првог демократски изабраног премијера.

По закључењу дискусије, Одбор је одлучивао о свакој тачки дневног реда појединачно.

С обзиром на то да систем е парламента на лап топу Срђана Миливојевића није био у функцији, именовани посланик је гласао подизањем руку, а у стенобелешкама које су саставни део записника је забележен резултат гласања по свим тачкама дневног реда за именованог народног посланика.

Одбор је, поводом **Прве тачке дневног реда**, на предлог председника, једногласно, усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставке народног посланика Селме Кучевић, изабране са Изборне листе „ СДА Санџака -др Сулејман Угљанин SDA Sandžaka - dr. Sulejman Ugljanin“, наступио случај из члана 131. став 2. тачка 6) Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина, у смислу члана 133. истог закона, констатује да је именованим престао мандат народног посланика.

Попуњавање упражњеног посланичког места извршиће се додељивањем мандата другом кандидату у складу са чл. 134. и 135. Закона.

За известиоца Одбора на седници Народне скупштине одређен је Миленко Јованов, председник Одбора.

Одбор је поводом **Друге тачке дневног реда**, на предлог председника, једногласно прихватио захтев народног посланика Едиса Дургутовића и донео Решење о остваривању права на исплату месечне накнаде на име закупа стана у Београду и Решење о остваривање права на накнаду за одвојени живот од породице, почев од 29. августа 2024. године.

Одбор је поводом **Треће тачке дневног реда**, на предлог председника, већином гласова, донео одлуку о новчаној казни:

- којом се Александар Јовановић, народни посланик на сталном раду у Народној скупштини, кажњава новчаном казном у висини од 10% основне плате у износу од 11.521,83 динара (једна опомена);

- којом се Здравко Понош, народни посланик на сталном раду у Народној скупштини, кажњава новчаном казном у висини од 10% основне плате народног посланика, у износу од 11.521,83 динара (једна опомена) .

Одбор је поводом **Четврте тачке дневног реда**, на предлог председника, већином гласова, донео одлуку о новчаној казни којом се Александар Јовановић, народни посланик на сталном раду у Народној скупштини, кажњава новчаном казном у висини од 10% основне плате у износу од 11.521,83 динара (једна опомена).

Одбор је поводом **Пете тачке дневног реда**, на предлог председника, већином гласова, донео одлуку о новчаној казни:

- којом се Драгана Ракић, народни посланик на сталном раду у Народној скупштини, кажњава новчаном казном у висини од 10% основне плате у износу од 11.521,83 динара (једна опомена);

- којом се Срђан Миливојевић, народни посланик на сталном раду у Народној скупштини, кажњава новчаном казном у висини од 10% основне плате у износу од 11.521,83 динара (једна опомена).

Одбор је поводом **Шесте тачке дневног реда**, на предлог председника, већином гласова, донео одлуку о новчаној казни којом се Бранко Лукић, народни посланик у Народној скупштини, кажњава новчаном казном у висини од 10% основне плате у износу од 11.521,83 динара (једна опомена).

Одбор је, поводом **Седме тачке дневног реда**, на предлог председника, већином гласова, донео одлуку о новчаној казни којом се Славица Радовановић, народни посланик на сталном раду у Народној скупштини, кажњава новчаном казном у висини од 10% основне плате у износу од 11.521,83 динара (једна опомена).

Одбор је, поводом **Осме тачке дневног реда,** на предлог председника, већином гласова, донео одлуку о новчаној казни којом се Александар Јовановић, народни посланик на сталном раду у Народној скупштини, кажњава новчаном казном у висини од 50% основне плате у износу од 57.609,16 динара (мера удаљења са седнице Одбора за одбрану и унутрашње послове).

\*\*\*

Седница је завршена у 12,50 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов